**Informatīvais ziņojums**

**„Par gatavošanos Latvijas valsts simtgadei**

**2017. – 2021.gadā”**

Rīga

2016

**IEVADS**

Informatīvais ziņojums „Par gatavošanos Latvijas valsts simtgadei 2017. – 2021.gadā” (turpmāk – informatīvais ziņojums) ir sagatavots pēc Kultūras ministrijas iniciatīvas kā starpziņojums, lai informētu Ministru kabinetu par Ministru kabineta 2015.gada 5.februāra rīkojumā Nr.63 „Par Latvijas Republikas simtgades rīcības komiteju” 2.punktā Latvijas Republikas simtgades rīcības komitejai (turpmāk – Rīcības komiteja) dotā uzdevuma, saskaņā ar kuru Rīcības komitejai uzdots izstrādāt Latvijas Republikas simtgades svētku (turpmāk – Svētki) pasākumu plānu, publicitātes pasākumu plānu un finansējuma tāmi (norādot finansējuma avotu), izpildes gaitu.

Svētku sagatavošana atbilst Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai (apstiprināts ar Ministru kabineta 2015.gada 16.februāra rīkojumu Nr.78) 121.punktā valdības izvirzītajai darbības prioritātei.

Informatīvais ziņojums atspoguļo no 2014.gada novembra līdz 2015.gada decembrim paveikto Svētku sagatavošanā. **Informatīvais ziņojums ir saskaņots Rīcības komitejā un tā uzdevums ir** gūt konceptuālu atbalstu sagatavotajai Svētku programmai un pastiprināt visas valsts pārvaldes un sociālo partneru iesaisti Svētku sagatavošanā un norisē.

**I Esošās situācijas izklāsts**

1. **Organizatoriskais ietvars**

Valsts pārvaldes un pašvaldību iestāžu produktīva sadarbība visaptverošas Svētku programmas veidošanā un īstenošanā, kā arī plašas sabiedrības un Latvijas cilvēku līdzdalība, līdzdarbība un pašiniciatīvas Svētku veidošanā un īstenošanā ir būtiskākie nosacījumi Latvijas valsts simtgades sekmīgai atzīmēšanai. Tādēļ Svētku organizēšanai izveidots plašs organizatoriskais ietvars.

Saskaņā ar Kultūras ministrijas 2014.gada 15.decembra rīkojumu Nr.5.1.-1-313 „Par Latvijas Republikas simtgades svētku padomes izveidi” ir izveidota Latvijas valsts simtgades svētku radošā padome (turpmāk – Radošā padome) ar mērķi nodrošināt Svētku programmas satura izstrādi. Radošā padome ir Kultūras ministrijas sabiedriska konsultatīva institūcija priekšlikumu sniegšanai kvalitatīvas Svinību programmas satura izveidei, tajā skaitā tā sniedz priekšlikumus simtgades svinību mērķu un programmas pamatprincipu definēšanai, izskata iesniegtās idejas iekļaušanai simtgades svinību programmā, izskata Svētku koncepcijas un vizuālā tēla piedāvājumus, tos tālāk iesniedzot Rīcības komitejai un sadarbojas ar Jauniešu rīcības komiteju. Radošās padomes sastāvā ir kultūras ministra uzaicināti eksperti, kuru kompetence savas profesionālās darbības jomā atbilst Radošās padomes mērķim un uzdevumiem, aptverot dažādas nozares, tajā skaitā kultūru, zinātni, inovācijas, uzņēmējdarbību, izglītību, nevalstisko sektoru un citas.

Saskaņā ar Ministru kabineta 2015.gada 5.februāra rīkojumu Nr.63 „Par Latvijas Republikas simtgades rīcības komiteju” izveidota Rīcības komiteja, kuras uzdevums ir nodrošināt savlaicīgu un saskaņotu Latvijas valsts simtgades svinību organizēšanu, izstrādājot Svētku pasākumu plānu, publicitātes pasākumu plānu un finansējuma tāmi, kā arī sekojot līdzi Svētku sagatavošanas gaitai, tajā skaitā uzraugot finansējuma izlietojumu. Rīcības komitejas sastāvā ir ministriju, valsts pārvaldes iestāžu un sociālo partneru pārstāvji.

Saskaņā ar Kultūras ministrijas 2015.gada 16.februāra rīkojumu Nr.5.1.-1-36 „Par Latvijas Republikas simtgades jauniešu rīcības komitejas sastāva apstiprināšanu” ir izveidota Latvijas Republikas simtgades jauniešu rīcības komiteja (turpmāk un iepriekš – Jauniešu rīcības komiteja) ar mērķi nodrošināt ar jauniešiem saskaņota darba īstenošanu, plānojot un īstenojot Svētku programmu, kā arī veicināt jauniešu iniciatīvas, līdzdalību lēmumu pieņemšanā un Latvijas valsts simtgades svinību organizēšanā. Tās sastāvā ir studenti, jaunieši un jauniešu organizāciju pārstāvji, kas apzināti izsludināta konkursa rezultātā.

Saskaņā ar Kultūras ministrijas 2015.gada 6.maija rīkojumu Nr.5.1.-1-107 „Par Latvijas valsts simtgades vēstures darba grupas izveidi” ir izveidota Latvijas valsts simtgades vēstures darba grupa, kuras uzdevums ir apzināt un aktualizēt ar Latvijas valstiskuma ideju un valsts dzimšanu saistītās personības un notikumus. Tās uzdevums ir sniegt priekšlikumus par sabiedrību izglītojošām un iesaistošām aktivitātēm Latvijas valsts veidošanās vēstures dziļākai izpratnei, tai skaitā arī starptautiskā kontekstā.

2015.gada 1.jūnijā, pārplānojot Kultūras ministrijas iekšējos resursus, izveidots Latvijas valsts simtgades birojs ar mērķi nodrošināt Svētku sagatavošanas darbus un to norisi. Latvijas valsts simtgades birojā darbu veic reģionālo projektu vadītājs reģionālās programmas koordinēšanai un nevalstiskā sektora iesaistei, starptautisko projektu vadītājs starptautiskās programmas koordinēšanai, izglītības projektu vadītājs bērnu, jauniešu un izglītības sektora aktīvas līdzdarbības koordinēšanai, projektu koordinators saskaņotu iekšējās informācijas aprites Latvijas valsts simtgades birojā un ārējās informācijas aprites ar Latvijas valsts simtgades norisē iesaistītajiem projektu īstenotājiem nodrošināšanai, kā arī Latvijas valsts simtgades biroja vadītājs.

Saskaņā ar Ministru prezidenta 2015.gada 31.augusta rīkojumu Nr.342 „Par darba grupu Latgales kongresa simtgades pasākumu organizēšanai” izveidota darba grupa Latgales kongresa simtgades pasākumu organizēšanai, kuras uzdevums ir izstrādāt pasākumu plānu ar Latgali saistītiem valsts veidošanās notikumiem, īpaši par Latgales kongresa simtgades pasākumiem 2017.gada maijā, kā arī sagatavot finansējuma tāmi, norādot attiecīgā pasākuma īstenotāju un finansējuma avotu. Minēto darba grupu vada kultūras ministrs un tās sastāvā ir vides aizsardzības un reģionālās attīstības ministrs, kā arī Latgales reģiona pašvaldību un organizāciju pārstāvji.

Valsts prezidents R.Vējonis, tikšanās laikā ar kultūras ministri D.Melbārdi 2015.gada jūlijā, apņēmās veikt Latvijas valsts simtgades svinību patrona lomu, izveidojot un vadot Simtgades padomi, kuras sastāvā ir arī bijušie atjaunotās valsts prezidenti, Saeimas priekšsēdētājs, Ministru prezidents un kultūras ministrs.

2015.gada maijā tika izveidots valsts simtgades pašvaldību koordinatoru tīkls, veicinot visas Latvijas iesaisti simtgades norisēs.

Tāpat, sabiedrības aktīvai iesaistei regulāri tiek organizētas domu apmaiņas gan ar dažādu nozaru profesionāļiem, gan ar sabiedrības pārstāvjiem, piemēram, uzņēmējiem, izglītības speciālistiem, mazākumtautību pārstāvjiem, diasporas pārstāvjiem, vēstures ekspertiem un tamlīdzīgi. Tā kā Svētku pasākumu plāna un kalendāra veidošana ir nepārtraukts process, diskusijas par dažādiem ar simtgades pasākumu plāna un darba programmas sagatavošanu saistītiem aspektiem plānots organizēt regulāri, nepieciešamības gadījumā var tikt organizētas arī citas darba grupas vai diskusiju forumi.

1. **Latvijas valsts simtgades sagatavošanā paveiktais** 
   1. ***Sabiedrības iesaiste Svētku programmas ietvara izstrādē***

Svētku programmas sagatavošanā un norisē būtiski ir iesaistīt dažādas mērķgrupas procesa sagatavošanā, lai veidotu tādu programmu, kas sasniegtu dažādas auditorijas – jauniešus un bērnus, seniorus, mazākumtautības, mūsu tautiešus ārvalstīs, reģionus.

Tāpat, simtgades svinībām ir jābūt pārnozariskām, tām jāaptver visas nozares – kultūra, izglītība, tautsaimniecība un saimnieciskā darbība, vide, sports, labklājība, veselība, aizsardzība, lauksaimniecība un citas. Simtgades ietvaros tiks atzīmēti būtiskākie notikumi ikvienā nozarē, atspoguļojot Latvijas stāstu simts gados.

Tāpēc līdz šim lielākais uzdevums ir bijis iesaistīt pēc iespējas plašu sabiedrību Svētku programmas ietvara izstrādē, kā arī panākt, lai simtgades svinību ietvarā būtu visdažādāko nozaru un mērķauditoriju iniciatīvas un īstenoti pasākumi, kas balstās uz partnerību un kopēju mērķu un ideju apmaiņu.

No2014.gadaīstenota virkne publisku diskusiju dažādām mērķauditorijām, likti pamati sadarbībai ar pašvaldībām, iestādēm, organizācijām, plašu sabiedrību gan Latvijā, gan ārpus tās:

1. Diskusijas ar jauniešu auditoriju (piemēram, 2014.gada vasarā Valkā, 2015.gada vasarā Valkā, 2015.gada vasarā Cēsīs, rudenī – Siguldā u.c.);
2. Diskusijas ar reģionu pārstāvjiem un reģionālās diskusijas (Liepājā, Daugavpilī, Jēkabpilī, Jelgavā, Valmierā, Valkā, Cēsīs, Rēzeknē, Rīgā, Kuldīgā, Priekules novadā, Jūrmalā, Ventspilī, Krāslavā, Brocēnos, Umurgā, Mārupē, Limbažos, Siguldā, Priekuļos, Līgatnē un citās Latvijas pilsētās);
3. Diskusijas par simtgades starptautiskiem aspektiem (piemēram, ar Igauniju un Lietuvu Ministru prezidentu līmenī 2014.gada 31.maijā Cēsīs un septembrī – Liepājā, Igaunijas – Latvijas pārrobežu sadarbības komitejas starpvaldību komisijas tikšanās 2014.gada 26.novembrī Rīgā, 2015.gada 29.janvārī Latvijas un Somijas kultūras ministru tikšanās, vismaz piecas Latvijas, Igaunijas un Lietuvas simtgades organizatoru tikšanās );
4. Diskusijas ar politikas veidotājiem, valdības un Saeimas pārstāvjiem (diskusijas dažādās Saeimas komisijās, regulāras tikšanās ar ministriju pārstāvjiem, informatīvs seminārs politikas veidotājiem 2015.gada novembrī u.c.);
5. Diskusijas ar uzņēmējiem (2014.gada jūnijā Saeimā, 2015.gada oktobrī Kultūras ministrijā, Tūrisma forumā 2015.gada novembrī, tikšanās ar uzņēmējiem reģionu darba grupu ietvaros u.c.);
6. Diskusijas ar kultūras un izglītības darbiniekiem (ar kultūras iestāžu vadītājiem no 2014.gada, kultūras centru darbinieku forumā 2014.gada oktobrī, ar izglītības darba vadītājiem un praktiķiem 2015.gada jūnijā, Valsts izglītības satura centra un Latvijas Nacionālā kultūras centra rīkotos semināros 2015.gada rudenī, Kultūras darbinieku forumā 2015.gada novembrī u.c.);
7. Diskusijas ar mazākumtautību pārstāvjiem (2014.gada augustā Mazākumtautību forumā, 2015.gada novembrī Mazākumtautību forumā, Valsts prezidenta mazākumtautību padomē u.c.)
8. Vasaras skolas un radošās nometnes un darba grupas jauniešiem (2015.gadā Valkā, kultūras vēstnieku apmācības programma dažādās Latvijas pilsētās, līdzdalība festivālā „Lampa”, Likteņdārza aktivitātēs u.c.).

Tāpat, darbs turpinās visās simtgades darba grupās, ir regulāra sadarbība ar latviešu kopienām ārvalstīs un to organizācijām, kā arī sadarbība publiskās diplomātijas programmas veidošanā ar Latvijas vēstniecībām ārvalstīs.

* 1. ***Valsts simtgades mērķi, uzdevumi un Svētku programmas tematiskais ietvars***

Ciešā sadarbībā ar simtgades sagatavošanā iesaistītajām pusēm ir izstrādāta un informatīvajam ziņojumam pievienota Latvijas valsts simtgades svinību sagatavošanas programma (turpmāk – Svētku programma) – Latvijas valstiskuma vēsturiskais konteksts, programmas mērķi, uzdevumi un galvenie vēstījumi, programmas norišu struktūra un tematiskā uzbūve, programmas komunikācijas galvenās vadlīnijas (pielikums).

Latvijas valsts simtgades svinības norisināsies no 2017. līdz 2021.gadam, lai aptvertu un atzīmētu galvenos ar Latvijas valsts izveidi un nostiprināšanos saistītos notikumus.

Svētku pasākumu un publicitātes pasākumu plāns tiek veidots, pamatojoties uz Svētku programmā noteikto, līdz šim ir apkopoti vairāk kā simts dažādu pasākumu un norišu, kas veidos simtgades svinību saturu. Virkne pasākumu jau ir notikuši 2015.gadā un virkne pasākumu notiks 2016.gadā, iesākot Latvijas ceļu uz simtgadi.

* 1. ***Valsts simtgades komunikācijas vadlīnijas***

Ir izstrādātas un tiek pilnveidotas Svētku programmas komunikāciju vadlīnijas un publicitātes pasākumu plāns, kas iekļauts Svētku programmā (pielikums). 2015.gada novembrī uzsākta aktīva komunikācija par Latvijas valsts simtgadi, kas turpināsies visu Svētku programmas īstenošanas laiku līdz pat 2021.gadam. Komunikācija par simtgadi aptver dažādas mērķauditorijas, īpašu uzmanību pievēršot šādām grupām – seniori, cilvēki, kuri dzīvo tālu no apdzīvotām vietām, mazākumtautības, jaunieši un mūsu tautieši ārvalstīs, katrai no šīm grupām paredzot īpašus pasākumus, komunikācijas kanālus un informācijas pasniegšanas veidus.

Komunikācijas pasākumu uzdevums ir nodrošināt, lai Latvijas iedzīvotāji saņemtu plašu un objektīvu informāciju par Latvijas valsts simtgades sagatavošanu, simtgades ietvaros plānotajiem pasākumiem, Latvijas valstiskuma veidošanos un nozīmīgākajiem notikumiem Latvijas simts gadu vēsturē, kā arī komunikācijai ir jāveicina sabiedrības interese un izpratne par šiem procesiem.

* 1. ***Valsts simtgades digitālās platformas izstrāde***

Sadarbībā ar Latvijas Sabiedrisko mediju - VSIA Latvijas Radio un VSIA Latvijas Televīzija - ir izveidota un 2015.gada 17.novembrī atklāta simtgades mājas lapa [www.lv100.lv](http://www.lv100.lv), lai dotu iespēju vienkopus izzināt informāciju gan par simtgades notikumiem un sagatavošanas procesu, gan par valstsiskuma vēsturi un citu ar simtgadi saistītu nozīmīgu informāciju. Tāpat, šī digitālā platforma dod iespēju iesaistīties ikvienam gan Latvijā, gan ārpus tās (tā piedāvāta latviešu, angļu, krievu un plānots arī latgaliešu valodās), tiek meklētas iespējas ar laiku to pielāgot cilvēkiem ar uztveres traucējumiem un redzes invalīdiem.

Digitālā platforma cieši integrēta ar izplatītākajiem sociāliem tīkliem, lai veicinātu jauniešu, ārvalstīs mītošo tautiešu un citu sociāli aktīvu cilvēku iesaisti. Jau šobrīd mājas lapa un sociālie tīkli kalpo kā informācijas avots, tiem ir tūkstošiem sekotāju.

Mājas lapa [www.lv100.lv](http://www.lv100.lv) tiks arvien attīstīta, ar laiku paredzot tajā arī simtgades pasākumu kalendāru, vienlaikus stiprinot sabiedrības iespējas iesaistīties konkrētās simtgades aktivitātēs. Aktivitātes mājas lapā tiek saistītas arī ar simtgades komunikāciju kampaņām un akcijām Latvijas Sabiedriskajā medijā.

* 1. ***Valsts simtgades piederības zīmes izstrāde***

Ņemot vērā 2014.gada novembrī izsludinātā konkursa par Latvijas valsts simtgades svinību vizuālās identitātes un koncepcijas ideju rezultātus, ir izstrādāta Latvijas valsts simtgades piederības zīme, tā tiks pievienota pasākumiem un aktivitātēm, kas vēstīs par valsts simtgadi. Tāpat ir izstrādāta piederības zīmes lietošanas rokasgrāmata. Informācija par piederības zīmes lietošanas nosacījumiem tiks iekļauta Latvijas valsts simtgades mājas lapā www.lv100.lv.

**II SVĒTKU PROGRAMMAS FINANSĒJUMA IETVARS**

2015.gadā Kultūras ministrija sadarbībā ar nozaru ministrijām izstrādāja indikatīvo Latvijas valsts simtgades īstenošanai nepieciešamo valsts budžeta finansējumu no 2016.gada līdz 2018.gadam kā katras nozares ministrijas Jaunās politikas iniciatīvu. Tomēr 2016.gada valsts budžeta sagatavošanas laikā Latvijas valsts simtgades īstenošana nebija 2016.gada valsts budžeta prioritāte.

Latvijas valsts simtgades īstenošanai papildus nepieciešamā valsts budžeta finansējums šobrīd tiek pārskatīts un atbilstoši Ministru kabineta 2015.gada 5.februāra rīkojumu Nr.63 „Par Latvijas Republikas simtgades rīcības komiteju” 2.punktā dotajam uzdevumam tiks iesniegts izskatīšanai Ministru kabinetā.

Svētku programmas īstenošanas finansēšanas avoti ir dalāmi vairākās kategorijās:

1. Valsts finansējums (jau šobrīd ir uzsākta virkni nozīmīgu pasākumu organizēšana valsts budžeta ietvaros, piemēram, Kultūras ministrija ir uzsākusi simtgades kultūras pasākumu organizēšanu, Aizsardzības ministrija gatavojas Latvijas armijas simtgades atzīmēšanai u.c.);
2. Pašvaldību finansējums (jau šobrīd virkne pašvaldību ir uzsākušas simtgadei veltītu projektu īstenošanu, piemēram, Valkā, Liepājā, Rēzeknē);
3. Starptautiskais finansējums (tiek apzinātas un izmantotas iespējas simtgadei veltītus projektus īstenot ar starptautisko un Eiropas Savienības atbalstu, piemēram, atjaunojot kultūras pieminekļus, īstenojot jauniešu iniciatīvas u.c.);
4. Privātais un atbalstītāju finansējums (tiek veicināta un jāturpina iesaistīt privāto finanšu līdzekļu piesaistīšanu simtgades pasākumiem, tajā skaitā veidojot mecenātisma un sponsoru padomi, piedāvājot uzņēmējiem finansēt vai līdzfinansēt simtgades projektus un kļūstot par Latvijas valsts simtgades pasākumu atbalstītājiem. Piemēram, 2014.gada 30.oktobrī Kultūras ministrija un nodibinājums „Latvijas Laikmetīgās mākslas muzeja fonds” parakstīja [nodomu protokolu](http://www.teterevfond.org/sites/default/files/raksti/LLMM_NodomuProtokols3010_2014ArParakstiem.pdf) par Latvijas Laikmetīgās mākslas muzeja būvniecības ieceres īstenošanu, lai jau Latvijas simtgadē varētu ielikt pamatakmeni muzeja būvniecībai).

**Kultūras ministrija no tai piešķirtā valsts budžeta jau ir nodrošinājusi finansējuma piešķiršanu šādiem pasākumiem:**

2015.gadā:

1. Latvijas simtgades filmu programmas izveidei 178 000 *euro* apmērā;

2. Latvijas valsts simtgadei veltītu izstāžu sagatavošanai 18 000 *euro* apmērā;

3. Latvijas Nacionālās enciklopēdijas izveidei 200 000 *euro* apmērā;

4. XXVI Vispārējo latviešu Dziesmu un XVI Deju svētku sagatavošanai 200 000 *euro* apmērā;

5. Latvijas valsts simtgadei veltītiem jaundarbiem 176 685 *euro* apmērā;

6. Simtgades vēstures pētījumu grantu programmas izveidei 50 000 *euro* apmērā;

7. Simtgades reģionālo pasākumu īstenošanai 29 500 *euro* apmērā;

8. Simtgades projektu uzsākšana, komunikācijas un sabiedrības iesaistes pasākumi 147 815 *euro* apmērā;

9. Valsts kultūrkapitāla fonda mērķprogrammai „Latvijai – 100” 280 000 *euro* apmērā.

2016.gadā plānots:

1. Latvijas simtgades filmu programmas izveidei 759 000 *euro* apmērā;

2. Latvijas valsts simtgadei veltītu izstāžu sagatavošanai 41 000 *euro* apmērā;

3. Latvijas Nacionālās enciklopēdijas izveidei 200 000 *euro* apmērā;

4. XXVI Vispārējo latviešu Dziesmu un XVI Deju svētku sagatavošanai 170 000 *euro* apmērā;

5. Simtgades reģionālo pasākumu īstenošanai 57 181 *euro* apmērā;

6. Simtgades projektu īstenošana, komunikācijas un sabiedrības iesaistes pasākumi 172 819 *euro* apmērā;

7. Valsts kultūrkapitāla fonda mērķprogrammai „Latvijai – 100” 560 000 *euro* apmērā.

Tāpat nodrošināts finansējums no 2016.gada līdz 2018.gadam Latvijas dalības Londonas grāmatu tirgū sagatavošanai 1 990 000 *euro* apmērā.

**Papildus nepieciešamais finansējums Svētku programmas īstenošanai**

Latvijas valsts simtgades svinības balstītas uz pašorganizējošiem procesiem un dažādu sabiedrības grupu iniciatīvām, kam ir jānodrošina pēc iespējas pieejamus finanšu resursus. Tāpat nepieciešams paredzēt 2015.gadā aizsāktās Valsts kultūrkapitāla fondā izveidotās mērķprogrammas mērķtiecīgu turpināšanu visā Latvijas valsts simtgades svinību periodā, lai stiprinātu un veidotu simtgades kultūrvēsturisko kontekstu, atbalstītu simtgadei veltītu jaundarbu īstenošanu un pieejamību plašākai sabiedrībai visā Latvijā. Līdzīgi kā Valsts Kultūrkapitāla fondā, arī Sabiedrības integrācijas fondā un citās nozarēs veidojama sasaiste ar Latvijas valsts simtgades tematiku, kas aptvertu dažādu sektoru iesaisti svinību nodrošināšanā.

Tāpat, līdzīgi kā atsevišķas pašvaldības to ir uzsākušas, pašvaldību finansēšanas konkursi būtu paredzami arī simtgades projektiem.

Svētku programmas norisē no 2017.gada līdz 2021.gadam papildus finansējums nepieciešams, lai īstenotu kultūras programmu, turpinātu uzsāktās pētniecības veicināšanas aktivitātes, īstenotu pasākumus reģionos un ar valstiskuma veidošanos saistītu notikumu vietās, nodrošinātu nozīmīgu starptautisku konferenču un dažādu izdevumu un grāmatu sagatavošanas procesu, turpinātu uzsāktās dažāda veida akcijas, kas spēlēs nozīmīgu lomu sabiedrības saliedēšanā, piemēram, izglītojošas tautas ekskursijas un vietējā tūrisma attīstība valsts izzināšanā, visu iedzīvotāju iesaistošas tautas akcijas un jaunu simtgades rituālu iedzīvināšana un citiem.

Papildus finansējums ir nepieciešams arī simtgades pasākumu publicitātei visu Svētku programmas izpildes laiku, lai pilnvērtīgi pildītu simtgades komunikāciju uzstādījumus un nodrošinātu nepārtrauktu un mērķtiecīgu komunikāciju par valsts simtgadi un pasākumiem visā Svētku programmas īstenošanas laikā līdz 2021.gadam, īpašu komunikācijas plānu veidojot Latgales kongresa simtgades atzīmēšanai.

Latvijas valsts Svētku programmas nodrošināšanai izveidotās organizatoriskās struktūras ietvaros ir apzināts pasākumu, aktivitāšu un notikumu loks, kas veidos valsts līdzdarbības programmu. Programmu veidos iesniegtās iniciatīvas no Aizsardzības ministrijas, Ārlietu ministrijas, Ekonomikas ministrijas, Iekšlietu ministrijas, Labklājības ministrijas, Latvijas Institūta, Latvijas Lielo pilsētu asociācijas, Latvijas Pašvaldību savienības, Nacionālās elektronisko plašsaziņas līdzekļu padomes, Pasaules brīvo latviešu asociācijas, Rīgas domes, Satiksmes ministrijas, Vides aizsardzības un reģionālās attīstības ministrijas, Valsts izglītības satura centra, Valsts kancelejas, Zemkopības ministrijas un Saeimas.

Kultūras ministre D.Melbārde

Vīza: Valsts sekretārs S.Voldiņš

2016.02.08. 11:10

2 448

A.Tūna

Tālr. 67330219, fakss 67330292

[Aija.Tuna@km.gov.lv](mailto:Aija.Tuna@km.gov.lv)